LIETUVOS RESPUBLIKOS KULTŪROS MINISTERIJA
Biudžetinė įstaiga, J. Basanavičiaus g. 5, LT-01118 Vilnius, tel. (8 5) 219 3400, faks. (8 5) 262 3120, el. p. dmm@lrkm.lt. Duomenys kaupiami ir saugomi Juridinių asmenų registre, kodas 188683671
Lietuvos Respublikos Vyriausybei	2018-07- Nr. S1-
DĖL LIETUVOS RESPUBLIKOS VYRIAUSYBĖS NUTARIMO teikimo

Kultūros ministerija, vadovaudamasi Lietuvos Respublikos Vyriausybės kanceliarijos Teisės grupės (2017 m. lapkričio 9 d. Nr. NV-2847 ir 2017 m. lapkričio 10 d. Nr. NV-2856) išvadomis, pakartotinai teikia Lietuvos Respublikos Vyriausybės nutarimo „Dėl Lietuvos Respublikos autorių teisių ir gretutinių teisių įstatymo įgyvendinimo“ projektą (toliau – Nutarimo projektas).

Atsižvelgiant į esminį Vyriausybės kanceliarijos Teisės grupės pasiūlymą, vienu Nutarimo projektu tvirtinami šie tvarkos aprašai: Kompensacinio atlyginimo už knygų ir vaizduojamojo meno leidinių (dailės ir fotografijų albumų) panaudą bibliotekose mokėjimo tvarkos aprašas (toliau – Panaudos tvarkos aprašas), Kompensacinio atlyginimo už audiovizualinių kūrinių ar fonogramose įrašytų kūrinių atgaminimą asmeniniais tikslais surinkimo, paskirstymo, mokėjimo ir grąžinimo tvarkos aprašas (toliau – Tuščios laikmenos tvarkos aprašas), Kompensacinio atlyginimo už kūrinių atgaminimą asmeniniais tikslais reprografijos būdu surinkimo, paskirstymo, mokėjimo ir grąžinimo tvarkos aprašas (toliau – Reprografijos tvarkos aprašas; kartu – Aprašai).

2016 m. gruodžio 1 d. įsigaliojo Lietuvos Respublikos autorių teisių ir gretutinių teisių įstatymo (toliau – Įstatymas) pakeitimai, įgyvendinantys 2014 m. vasario 26 d. Europos Parlamento ir Tarybos direktyvą 2014/26/ES dėl kolektyvinio autorių teisių ir gretutinių teisių administravimo ir daugiateritorių licencijų naudoti muzikos kūrinius internete teikimo vidaus rinkoje (OL 2014 L 84, p. 72). Įstatymo 2 straipsnio 22 dalyje buvo apibrėžta nauja sąvoka „kolektyvinio autorių teisių ir gretutinių teisių administravimo atskaitymai“, 2 straipsnio 25 dalyje – nauja sąvoka „kolektyvinio autorių teisių ir gretutinių teisių administravimo organizacija“. Įstatymo 16 straipsnio 3 dalyje vietoje sąvokos „autorinis atlyginimas už knygų ir kitų leidinių panaudą“ įtvirtinta sąvoka „kompensacinis atlyginimas už knygų ir vaizduojamojo meno leidinių panaudą“. Siekiant suderinti Įstatyme naudojamas sąvokas, buvo padaryti atitinkami pakeitimai Tvarkų aprašuose.

Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, 36 punktu, Nutarimo projekto poveikio vertinimo rezultatų išvados kaip apibendrinta informacija pateikiamos šiame teikime. Nutarimo projektui įgyvendinti naujų teisės aktų priimti nereikia. Neigiamų teisinio reguliavimo pasekmių ir poveikio piliečių ir kitų asmenų, valstybės ir savivaldybių institucijų ir įstaigų administracinei naštai nenumatoma.

Nutarimo projekte vartojamos sąvokos apibrėžtos Įstatyme.

Įvertinus Vyriausybės kanceliarijos pateiktas pastabas ir pasiūlymus, į daugelį iš jų buvo atsižvelgta ir atitinkamai patikslinti Aprašai. Panaudos tvarkos apraše patikslintas 4, 9, 10, 11.1, 15 punktų turinys. Tuščios laikmenos tvarkos apraše patikslintos 1, 4–10, 12–14, 16‑18, 20, 22, 23 punktų nuostatos, taip pat padaryti patikslinimai 1 (buvusiame 2) bei 2 (buvusiame 3) prieduose, atsisakyta V skyriaus nuostatų, 1 priedo. Reprografijos tvarkos apraše patikslintas 4 punktas, taip pat IV skyriaus pavadinimas.

Be to, įgyvendindama Valstybės kontrolės 2017 metais atlikto Kultūros ministerijos veiklos audito rekomendacijas1 Pvz., 2017 m. vasario 28 d. valstybinio audito ataskaitoje „Kaip Kultūros ministerija formuoja kultūros politiką, organizuoja ir kontroliuoja jos įgyvendinimą“ Nr. VA-P-50-2-3 pateikta rekomendacija mažinti skaičių funkcijų, nesusijusių su valstybės politikos formavimu (1.3 rekomendacija, 1.2 išvada). , Kultūros ministerija Tuščios laikmenos bei Reprografijos tvarkos aprašuose siūlo politikos įgyvendinimo funkcijas, susijusias su konkursų ir (ar) projektų valdymu, perduoti pavaldžiai įstaigai – Lietuvos kultūros tarybai. Atsižvelgiant į šiuos pokyčius, nuo 2018 m. vasario mėnesio tarp Kultūros ministerijos ir kolektyvinio administravimo organizacijų vyko intensyvios derybos dėl kompensacinio atlyginimo paskirstymo ir, pasiekus susitarimą, atitinkamai koreguojami pirmiau paminėtų Aprašų 10 ir 19 punktai. Atsižvelgiant į tai, jog vėluojama skirstyti 2017 m. surinktą kompensacinį atlyginimą, prašome Nutarimo projektą peržiūrėti skubos tvarka.

Nutarimo projektas skelbiamas Lietuvos Respublikos Seimo kanceliarijos teisės aktų informacinėje sistemoje.

Nutarimo projektą parengė Kultūros ministerijos Visuomenės informavimo ir autorių teisių politikos skyriaus patarėja Gabrielė Vorobjovienė (el. p. gabriele.vorobjoviene@lrkm.lt, tel. +370 608 45955).

PRIDEDAMA:

1. Lietuvos Respublikos Vyriausybės nutarimo „Dėl Lietuvos Respublikos autorių teisių ir gretutinių teisių įstatymo įgyvendinimo“ projektas, 20 lapų;

2. Derinimo pažyma, 3 lapai;

3. Lietuvos Respublikos Vyriausybės kanceliarijos Teisės departamento išvada „Dėl Lietuvos Respublikos Vyriausybės nutarimo „Dėl Lietuvos Respublikos Vyriausybės 2012 m. birželio 13 d. nutarimo Nr. 699 „Dėl kompensacinio atlyginimo už audiovizualinių kūrinių ar fonogramose įrašytų kūrinių atgaminimą asmeniniais tikslais surinkimo, paskirstymo, mokėjimo ir grąžinimo tvarkos aprašo patvirtinimo“ pakeitimo“ projekto“, 6 lapai;

4. Lietuvos Respublikos Vyriausybės kanceliarijos Teisės departamento išvada „Dėl Lietuvos Respublikos Vyriausybės nutarimo „Dėl Lietuvos Respublikos Vyriausybės 2002 m. vasario 6 d. nutarimo Nr. 182 „Dėl autorinio atlyginimo už knygų ir kitų leidinių panaudą bibliotekose mokėjimo tvarkos aprašo patvirtinimo“ pakeitimo“ projekto ir dėl Lietuvos Respublikos Vyriausybės nutarimo „Dėl Lietuvos Respublikos Vyriausybės 2016 m. gruodžio 7 d. nutarimo Nr. 1227 „Dėl kompensacinio atlyginimo už kūrinių atgaminimą asmeniniais tikslais reprografijos būdu surinkimo, paskirstymo, mokėjimo ir grąžinimo tvarkos aprašo patvirtinimo“ pakeitimo“ projekto“, 3 lapai;

5. Lietuvos gretutinių teisių asociacijos AGATA 2017-07-26 rašto Nr. 2-101/17 „Dėl Lietuvos Respublikos Vyriausybės nutarimo dėl kompensacinio atlyginimo administravimo sistemos pakeitimo projekto ir autorių teisių ir gretutinių teisių įstatymo pakeitimo“ kopija, 2 lapai.

Kultūros ministrė	Liana Ruokytė-Jonsson

G. Vorobjovienė, el. p. gabriele.vorobjoviene@lrkm.lt, tel. +370 608 45955